Therion: Crowning Of Atlantis - Shock!
1999. november 19. péntek, 14:59 Valentin Szilvia
Mielőtt mindenki a pénztárcája felé kezdene kotorászni, le kell szögezni, hogy ez még nem a köv. Therion album, hanem "csak" egy minialbum. De annak azért elég bőséges és élvezetes. Rögtön egy új nótával nyit, a címadóval. A Vovin vonalát viszi tovább, egyre heavy metalosabb a zene - sajnos -, a női ének meg csodás, mint mindig.
Ezután a Mark Of Cain, és a Clavicula Nox következik, melyek még az előző albumhoz készültek. Utóbbi igazán felkerülhetett volna rá, mert igencsak remek darab. Majd jönnek a feldolgozások, egy Loudness nóta - Crazy Nights -, mely elég meglepő tőlük, és ha jól sejtem itt a Primal Fear énekese dalol. Ezután ismét egy Vovin-ról lemaradt szám, a From The Dionysian Days jön, majd ismét egy átirat, méghozzá a Manowar-tól a Thor, szintén a Primal F. torkával prezentálva. Eztán jön egy Accept nóta, a Seawinds, mely totál felismerhetetlen így női énekkel előadva.
Végül három koncertfelvétel zárja a korongot - To Mega Therion, The Wings Of The Hydra, Black Sun -, melyek lazán a legjobbak a lemezen, még a koncertfelvétel gyengébb minősége ellenére is. Gyűjtőknek érdemes megvenni.